畬田行
作者：劉禹錫
朝代：唐

paragraphs: 何處好畬田，團團縵山腹。
鑚龜得雨卦，上山燒臥木。
驚麏走且顧，羣雉聲咿喔。
紅焰遠成霞，輕煤飛入郭。
風引上高岑，獵獵度青林。
青林望靡靡，赤光低復起。
照潭出老蛟，爆竹驚山鬼。
夜色不見山，孤明星漢間。
如星復如月，俱逐曉風滅。
本從敲石光，遂至烘天熱。
下種暖灰中，乘陽拆牙孽。
蒼蒼一雨後，苕頴如雲發。
巴人拱手吟，耕耨不關心。
由來得地勢，徑寸有餘金。